Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τους κανόνες συμμετοχής επιχειρήσεων, κέντρων ερευνών και πανεπιστημίων στην υλοποίηση του προγράμματος πλαισίου 2002-2006 της Ευρωπαϊκής Κοινότητας Ατομικής Ενέργειας (Ευρατόμ)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Οι κανόνες συμμετοχής που θεσπίζονται από το Συμβούλιο αποτελούν ένα από τα νομικά μέσα υλοποίησης του κοινοτικού προγράμματος πλαισίου στον τομέα της έρευνας.

Η εκπόνηση των παρόντων κανόνων είχε ως γνώμονα:

- την προσαρμογή των διατάξεων που διέπουν τη συμμετοχή στα προγράμματα έρευνας, στο πνεύμα και τα χαρακτηριστικά του νέου προγράμματος πλαισίου, και ιδίως στις αρχές των προτεινόμενων νέων μέσων παρέμβασης και υποστήριξης.

- την απλοποίηση και τον εξορθολογισμό των υφιστάμενων διατάξεων, και παράλληλα τη διευκρίνιση και διασαφήνισή τους.

Ο νέος μηχανισμός ευθυγραμμίζεται με τις αρχές που προσδιορίζονται ανωτέρω. Επιπλέον, οι νέοι κανόνες συμμετοχής δεν θα συνοδεύονται από κανονισμό εφαρμογής, όπως συμβαίνει με τους κανόνες που ισχύουν σήμερα.

Έχοντας σχεδιαστεί με στόχο να συμβάλει στην υλοποίηση του Ευρωπαϊκού Χώρου της Έρευνας, το πρόγραμμα πλαίσιο 2002-2006 ακολουθεί τις κατωτέρω αρχές, οι οποίες εφαρμόζονται ιδίως μέσω των δικτύων αριστείας και των ολοκληρωμένων έργων:

- άνοιγμα αρχής των έργων σε νέους συμμετέχοντες.

- εγγενής ευελιξία όσον αφορά τους όρους λειτουργίας τους, μεταξύ άλλων με τη μορφή της δρομολόγησης νέων δραστηριοτήτων.

- μεγάλη αυτονομία εφαρμογής: οι συμμετέχοντες αναπτύσσουν τις δραστηριότητές τους υπό συνθήκες που καθορίζουν, σε μεγάλο βαθμό, οι ίδιοι και αποφασίζοντας από κοινού τις καταλληλότερες ρυθμίσεις για την επιτυχή εκτέλεση του έργου.

Στην περίπτωση των κανόνων συμμετοχής και χρηματοδότησης, η εφαρμογή των ανωτέρω αρχών και η συμμόρφωση προς τα χαρακτηριστικά και τους στόχους του νέου προγράμματος πλαισίου εκφράζονται κυρίως μέσω των ακόλουθων καινοτομιών:

- πλήρης ισότητα δικαιωμάτων και υποχρεώσεων μεταξύ των συμμετεχόντων που προέρχονται από τα κράτη μέλη και των συμμετεχόντων που προέρχονται από συνδεδεμένα υποψήφια κράτη (άρθρα 12 και 13)

- οι ευρωπαϊκοί οργανισμοί επιστημονικής συνεργασίας έχουν πρόσβαση στο πρόγραμμα πλαίσιο αυτοδικαίως και ακριβώς υπό τους ίδιους όρους με εκείνους που ισχύουν για οιαδήποτε οντότητα εγκατεστημένη σε κράτος μέλος (κάτι το οποίο δεν συμβαίνει σήμερα) (άρθρο 12)

- για την επιλογή των προτάσεων καθορίζονται γενικά κριτήρια τα οποία ανταποκρίνονται στους ιδιαίτερους στόχους των νέων μέσων (άρθρο 18)

- η χρηματοδοτική συνεισφορά της Κοινότητας λαμβάνει νέες μορφές ("συνεισφορά στην ολοκλήρωση" στην περίπτωση των δικτύων αριστείας, "συνεισφορά στον προϋπολογισμό" στην περίπτωση των ολοκληρωμένων έργων) οι οποίες προσφέρουν σημαντικό βαθμό ευελιξίας και συνεπάγονται απλούστερους και αποτελεσματικότερους μηχανισμούς ελέγχου, κυρίως εκ των υστέρων (άρθρο 22)

- παρέχεται η δυνατότητα στις κοινοπραξίες που αναλαμβάνουν δίκτυα και ολοκληρωμένα έργα να τροποποιούν το εταιρικό σχήμα, μεταξύ άλλων προκηρύσσοντας διαγωνισμούς υπό σαφώς καθορισμένους όρους (άρθρο 23) και αφού λάβουν τη συναίνεση της Επιτροπής στο πλαίσιο μιας απλοποιημένης διαδικασίας

- καθορίζονται ειδικοί κανόνες συμμετοχής στις δραστηριότητες έρευνας και εκπαίδευσης που εμπίπτουν στο θεματικό πεδίο προτεραιότητας "Έρευνα σχετικά με την ενέργεια σύντηξης", οι οποίοι λαμβάνουν υπόψη τα χαρακτηριστικά του συγκεκριμένου πεδίου (άρθρα 29 και 30).

Οι κανόνες στον συγκεκριμένο τομέα εκπονήθηκαν κατά τρόπο ώστε να κατοχυρώνουν την ορθή εκτέλεση έργων στα οποία ενδέχεται να συμμετέχει μεγάλος αριθμός συμμετεχόντων και τα οποία διεξάγονται από εταιρικά σχήματα που ενδέχεται να μεταβληθούν.

Οι κανόνες αυτοί καθορίστηκαν κατόπιν διαβουλεύσεων με τους χρήστες των προγραμμάτων, την επιστημονική κοινότητα και τη βιομηχανία.

Το ίδιο θα ισχύσει και για τις διατάξεις τεχνικής εφαρμογής που θα προσδιορίζουν λεπτομερέστερα τους όρους υλοποίησης του προγράμματος πλαισίου, και ιδίως εκείνες που θα περιέχονται στο υπόδειγμα σύμβασης και στα προγράμματα εργασίας. Οι διατάξεις αυτές θα αποτελέσουν αντικείμενο διαβουλεύσεων με τους χρήστες και τους σε εθνικό επίπεδο ιθύνοντες.

Το υπόδειγμα σύμβασης και τα προγράμματα εργασίας θα καταρτιστούν σύμφωνα με το ίδιο πνεύμα απλοποίησης και εξορθολογισμού που επικράτησε και κατά την εκπόνηση των παρόντων κανόνων, σύμφωνα με μία από τις βασικές αρχές του προγράμματος πλαισίου 2002-2006. Κατά συνέπεια, οι ισχύουσες χρηματοοικονομικές διατάξεις θα αποτελέσουν αντικείμενο απλοποίησης στο υπόδειγμα σύμβασης και στα έντυπα των αιτήσεων χρηματοδοτικής συνεισφοράς.

2001/0327 (CNS)

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τους κανόνες συμμετοχής επιχειρήσεων, κέντρων ερευνών και πανεπιστημίων στην υλοποίηση του προγράμματος πλαισίου 2002-2006 της Ευρωπαϊκής Κοινότητας Ατομικής Ενέργειας (Ευρατόμ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 7,

την πρόταση της Επιτροπής [1],

[1] EE C [...] της [...], σ. [...]

τη γνώμη του Ευρωπαϊκού Κοινοβουλίου [2],

[2] EE C [...] της [...], σ. [...]

τη γνώμη της Οικονομικής και Κοινωνικής Επιτροπής [3],

[3] EE C [...] της [...], σ. [...]

Εκτιμώντας τα εξής:

(1) Με την απόφαση αριθ. .../200./Ευρατόμ του Συμβουλίου [4], εγκρίθηκε το πρόγραμμα πλαίσιο δραστηριοτήτων έρευνας και εκπαίδευσης της Ευρωπαϊκής Κοινότητας Ατομικής Ενέργειας (Ευρατόμ), με σκοπό την υλοποίηση του Ευρωπαϊκού Χώρου της Έρευνας (2002-2006) (καλούμενο εφεξής "πρόγραμμα πλαίσιο 2002-2006"). Οι λεπτομερείς όροι χρηματοδοτικής συμμετοχής της Κοινότητας πρέπει να συμπληρωθούν από άλλες διατάξεις που θα θεσπιστούν σύμφωνα με το άρθρο 7 της συνθήκης.

[4] EE C [...] της [...], σ. [...]

(2) Οι διατάξεις αυτές πρέπει να εντάσσονται σε ένα συνεκτικό πλαίσιο που θα χαρακτηρίζεται από διαφάνεια και θα λαμβάνει πλήρως υπόψη τους στόχους και τις ιδιαιτερότητες των μέσων που προσδιορίζονται στο παράρτημα ΙΙΙ του ειδικού προγράμματος "Πυρηνική ενέργεια", το οποίο εγκρίθηκε με την απόφαση αριθ. .../200./Ευρατόμ του Συμβουλίου [5], ούτως ώστε να εξασφαλισθεί η βέλτιστη δυνατή εφαρμογή τους.

[5] EE C [...] της [...], σ. [...]

(3) Οι κανόνες συμμετοχής επιχειρήσεων, κέντρων ερευνών και πανεπιστημίων πρέπει να ανταποκρίνονται στη φύση των δραστηριοτήτων έρευνας (συμπεριλαμβανομένης της επίδειξης) και εκπαίδευσης στον τομέα της πυρηνικής ενέργειας. Οι κανόνες αυτοί δύναται εξάλλου να διαφέρουν ανάλογα με το αν ο συμμετέχων είναι εγκατεστημένος σε κράτος μέλος, σε συνδεδεμένο -υποψήφιο ή μη- κράτος ή σε τρίτη χώρα, ή ανάλογα με τη νομική του δομή, δηλαδή εάν πρόκειται για εθνικό οργανισμό, για ευρωπαϊκού ενδιαφέροντος ή μη διεθνή οργανισμό, ή για ένωση συμμετεχόντων.

(4) Κατά τη διεξαγωγή των δραστηριοτήτων που θα αναληφθούν βάσει του προγράμματος πλαισίου, θα πρέπει να τηρούνται οι αρχές δεοντολογίας, συμπεριλαμβανομένων εκείνων που καθορίζονται στον Χάρτη Θεμελιωδών Δικαιωμάτων της Ευρωπαϊκής Ένωσης, και να επιδιώκεται η βελτίωση της πληροφόρησης και του διαλόγου με το κοινό καθώς και η ενίσχυση του ρόλου των γυναικών στον χώρο της έρευνας.

(5) Σύμφωνα με το πρόγραμμα πλαίσιο 2002-2006, οι κανόνες που αφορούν τη συμμετοχή νομικών οντοτήτων από τρίτες χώρες θα πρέπει να ευθυγραμμίζονται με τους στόχους διεθνούς συνεργασίας που καθορίζονται ιδίως στο άρθρο 101 της συνθήκης.

(6) Οι διεθνείς οργανισμοί που έχουν ως αποστολή την ανάπτυξη της ερευνητικής συνεργασίας στην Ευρώπη και οι οποίοι απαρτίζονται κατά πλειονότητα από κράτη μέλη ή συνδεδεμένα κράτη, συμβάλλουν στην υλοποίηση του Ευρωπαϊκού Χώρου της Έρευνας. Θα πρέπει συνεπώς να ενθαρρυνθεί η συμμετοχή τους στο πρόγραμμα πλαίσιο 2002-2006.

(7) Το Κοινό Κέντρο Ερευνών (καλούμενο εφεξής "ΚΚΕρ") συμμετέχει στις έμμεσες δράσεις έρευνας και τεχνολογικής ανάπτυξης υπό τους ίδιους όρους με εκείνους που ισχύουν για τις νομικές οντότητες που είναι εγκατεστημένες σε κράτος μέλος.

(8) Κατά τη διεξαγωγή των δραστηριοτήτων που θα αναληφθούν βάσει του προγράμματος πλαισίου πρέπει να λαμβάνονται υπόψη τα οικονομικά συμφέροντα της Κοινότητας και να κατοχυρώνεται η προστασία των συμφερόντων αυτών,

ΑΠΟΦΑΣIZΕΙ:

ΚΕΦΑΛΑΙΟ Ι

ΕΙΣΑΓΩΓΙΚΕΣ ΔΙΑΤΑΞΕΙΣ

Άρθρο 1

Αντικείμενο

Η παρούσα απόφαση καθορίζει τους κανόνες συμμετοχής επιχειρήσεων, κέντρων ερευνών και πανεπιστημίων στην έρευνα που διεξάγεται βάσει του προγράμματος πλαισίου δραστηριοτήτων έρευνας και εκπαίδευσης της Ευρωπαϊκής Κοινότητας Ατομικής Ενέργειας, με σκοπό την υλοποίηση του Ευρωπαϊκού Χώρου της Έρευνας (2002-2006) (καλούμενο εφεξής "πρόγραμμα πλαίσιο 2002-2006").

Άρθρο 2

Ορισμοί

Για τους σκοπούς της παρούσας απόφασης:

α) ως έμμεση δράση νοείται δραστηριότητα ΕΤΑΕ η οποία διεξάγεται από έναν ή περισσότερους συμμετέχοντες με χρήση ενός μέσου του προγράμματος πλαισίου 2002-2006.

β) ως δραστηριότητα ΕΤΑΕ νοείται μία από τις δραστηριότητες έρευνας και τεχνολογικής ανάπτυξης, συμπεριλαμβανομένων των δραστηριοτήτων επίδειξης, και τις δραστηριότητες εκπαίδευσης, που περιγράφονται στο παράρτημα του προγράμματος πλαισίου 2002-2006.

γ) ως προϋπολογισμός νοείται η προκαταρκτική εκτίμηση του συνόλου των πόρων και δαπανών που απαιτούνται για την υλοποίηση μιας έμμεσης δράσης.

δ) ως κοινοπραξία νοείται το σύνολο των συμμετεχόντων στην ίδια έμμεση δράση.

ε) ως σύμβαση νοείται η συμβατική συμφωνία χρηματοδοτικής συνεισφοράς η οποία έχει ως αντικείμενο την εκτέλεση μιας έμμεσης δράσης και δημιουργεί δικαιώματα και υποχρεώσεις μεταξύ της Κοινότητας και των συμμετεχόντων στην έμμεση δράση.

στ) ως νομική οντότητα νοείται κάθε φυσικό πρόσωπο, ή κάθε νομικό πρόσωπο το οποίο έχει συσταθεί σύμφωνα με το εθνικό δίκαιο που εφαρμόζεται στον τόπο εγκατάστασής του, το κοινοτικό δίκαιο ή το διεθνές δίκαιο, διαθέτει νομική προσωπικότητα και έχει την ικανότητα, ιδίω ονόματι, να είναι υποκείμενο δικαιωμάτων και υποχρεώσεων οιασδήποτε φύσεως.

ζ) ως συνδεδεμένο κράτος νοείται κράτος συμβαλλόμενο σε διεθνή συμφωνία συναφθείσα με την Κοινότητα, δυνάμει ή βάσει της οποίας το συγκεκριμένο κράτος συνεισφέρει χρηματοοικονομικά στο σύνολο ή σε μέρος του προϋπολογισμού του προγράμματος πλαισίου 2002-2006.

η) ως συνδεδεμένο υποψήφιο κράτος νοείται κάθε συνδεδεμένο κράτος το οποίο έχει αναγνωρισθεί από την Κοινότητα ως κράτος υποψήφιο για ένταξη στην Ευρωπαϊκή Ένωση.

θ) ως ευρωπαϊκός όμιλος οικονομικού σκοπού (ΕΟΟΣ) νοείται κάθε νομική οντότητα η οποία έχει συσταθεί σύμφωνα με τον κανονισμό (ΕΟΚ) αριθ. 2137/85 [6] του Συμβουλίου.

[6] ΕΕ L 199 της 31.07.1985, σ. 1

ι) ως μέσα νοούνται οι μηχανισμοί έμμεσης παρέμβασης της Κοινότητας που προβλέπονται στο παράρτημα ΙΙΙ του ειδικού προγράμματος "Πυρηνική ενέργεια".

ια) ως παρατυπία νοείται κάθε παραβίαση διατάξεων του κοινοτικού δικαίου ή κάθε αθέτηση συμβατικών υποχρεώσεων, η οποία προκύπτει από πράξη ή παράλειψη μιας νομικής οντότητας και η οποία ζημιώνει ή ενδέχεται να ζημιώσει, λόγω αδικαιολόγητης δαπάνης, τον γενικό προϋπολογισμό των Κοινοτήτων ή προϋπολογισμούς που διαχειρίζονται οι Κοινότητες.

ιβ) ως διεθνής οργανισμός νοείται κάθε νομική οντότητα που απορρέει από ένωση κρατών, άλλη πλην της Κοινότητας, η οποία έχει συσταθεί βάσει συνθήκης ή ανάλογης πράξης, διαθέτει κοινά θεσμικά όργανα και διεθνή νομική προσωπικότητα διακριτή από εκείνη των μελών της.

ιγ) ως διεθνής οργανισμός ευρωπαϊκού ενδιαφέροντος νοείται διεθνής οργανισμός του οποίου τα μέλη είναι κατά πλειονότητα κράτη μέλη της Κοινότητας ή συνδεδεμένα κράτη και ο οποίος έχει βασικό στόχο να συμβάλει στην ενίσχυση της επιστημονικής και τεχνολογικής συνεργασίας στην Ευρώπη.

ιδ) ως συμμετέχων νοείται η νομική οντότητα η οποία συνεισφέρει σε έμμεση δράση και έχει δικαιώματα και υποχρεώσεις έναντι της Κοινότητας δυνάμει της παρούσας απόφασης ή σύμφωνα με τους όρους της σύμβασης.

ιε) ως τρίτη χώρα νοείται κάθε κράτος πλην των κρατών μελών και των συνδεδεμένων κρατών.

Άρθρο 3

Ανεξαρτησία

1. Για τους σκοπούς της παρούσας απόφασης, δύο νομικές οντότητες θεωρούνται ανεξάρτητες μεταξύ τους όταν δεν υφίσταται σχέση ελέγχου μεταξύ τους. Σχέση ελέγχου υφίσταται όταν η μια νομική οντότητα ελέγχει άμεσα ή έμμεσα την άλλη ή όταν η μια νομική οντότητα υπόκειται στον ίδιο άμεσο ή έμμεσο έλεγχο με την άλλη. Ο έλεγχος δύναται να απορρέει, ιδίως από:

α) την άμεση ή έμμεση κατοχή ποσοστού ανώτερου του 50% επί της ονομαστικής αξίας του εκδοθέντος μετοχικού κεφαλαίου μιας νομικής οντότητας, ή της πλειοψηφίας των δικαιωμάτων ψήφου των μετόχων ή εταίρων της συγκεκριμένης νομικής οντότητας.

β) την άμεση ή την έμμεση κατοχή, εκ των πραγμάτων ή εκ του νόμου, της εξουσίας λήψης αποφάσεων στο εσωτερικό μιας νομικής οντότητας.

2. Η άμεση ή έμμεση κατοχή ποσοστού ανώτερου του 50% επί της ονομαστικής αξίας του εκδοθέντος μετοχικού κεφαλαίου μιας νομικής οντότητας, ή της πλειοψηφίας των δικαιωμάτων ψήφου των μετόχων ή των εταίρων της συγκεκριμένης οντότητας από εταιρείες δημοσίων επενδύσεων, θεσμικούς επενδυτές ή εταιρείες και κεφάλαια επιχειρηματικού κινδύνου δεν δημιουργεί καθ'εαυτήν σχέση ελέγχου.

3. Η κυριότητα ή η εποπτεία νομικών οντοτήτων από τον ίδιο δημόσιο οργανισμό δεν δημιουργεί καθ'εαυτήν σχέση ελέγχου μεταξύ τους.

ΚΕΦΑΛΑΙΟ II

ΜΕΣΑ

Άρθρο 4

Δίκτυα αριστείας

1. Στόχος των δικτύων αριστείας είναι η ενίσχυση της επιστημονικής και τεχνολογικής αριστείας στην Κοινότητα μέσω της προοδευτικής και μόνιμης ολοκλήρωσης των ερευνητικών και εκπαιδευτικών ικανοτήτων που ήδη υπάρχουν ή αναδεικνύονται σήμερα τόσο σε εθνικό όσο και σε περιφερειακό επίπεδο. Κάθε δίκτυο επιδιώκει να προαγάγει τις γνώσεις σε ένα συγκεκριμένο πεδίο, συγκεντρώνοντας μια κρίσιμη μάζα σχετικής τεχνογνωσίας. Οι σχετικές δραστηριότητες κατά κανόνα προσανατολίζονται στην επίτευξη μακροπρόθεσμων στόχων, εμπίπτουν σε περισσότερους του ενός επιστημονικούς κλάδους και δεν επιδιώκουν προκαθορισμένα συγκεκριμένα αποτελέσματα όσον αφορά προϊόντα, μεθόδους παραγωγής ή υπηρεσίες.

2. Προκειμένου να δημιουργήσουν ένα εικονικό κέντρο αριστείας, οι συμμετέχοντες εφαρμόζουν κοινό πρόγραμμα δραστηριοτήτων το οποίο ενσωματώνει σημαντικό μέρος, ή ακόμα και το σύνολο, των ερευνητικών ή εκπαιδευτικών τους ικανοτήτων και δραστηριοτήτων στο υπόψη πεδίο. Εφόσον χρειάζεται, η νομική οντότητα από την οποία εξαρτάται το ίδρυμα, το τμήμα, το εργαστήριο ή η ομάδα που είναι μέλος του δικτύου, παρέχει στο μέλος επαρκή αυτονομία για τον σκοπό αυτό.

Το κοινό πρόγραμμα δραστηριοτήτων εστιάζεται στις ερευνητικές ή εκπαιδευτικές δραστηριότητες και περιλαμβάνει υποχρεωτικά δραστηριότητες ολοκλήρωσης καθώς και δραστηριότητες διάδοσης της αριστείας εκτός του δικτύου, όπως αυτές περιγράφονται στο παράρτημα ΙΙΙ της απόφασης 200./../ΕΥΡΑΤΟΜ του Συμβουλίου [με την οποία θεσπίζεται το ειδικό πρόγραμμα "Πυρηνική ενέργεια"] [7]. Η ετήσια ενημέρωση του κοινού προγράμματος δραστηριοτήτων, η οποία πραγματοποιείται σε συμφωνία με την Επιτροπή, δύναται να περιλαμβάνει τον αναπροσανατολισμό ορισμένων δραστηριοτήτων ή τη δρομολόγηση νέων.

[7] EE L [...] της [...], σ. [...]

Άρθρο 5

Ολοκληρωμένα έργα

1. Στόχος των ολοκληρωμένων έργων είναι να συμβάλουν στην ενίσχυση της ανταγωνιστικότητας της Κοινότητας ή στην επίλυση σημαντικών κοινωνικών προβλημάτων, κινητοποιώντας μια κρίσιμη μάζα πόρων και δεξιοτήτων στους τομείς της έρευνας, της τεχνολογικής ανάπτυξης και της εκπαίδευσης. Με αυτή την προοπτική, κάθε ολοκληρωμένο έργο επιδιώκει σαφώς καθορισμένους στόχους εκφραζόμενους σε επιστημονικές και τεχνολογικές γνώσεις και αποβλέπει στην παραγωγή συγκεκριμένων αποτελεσμάτων ικανών να έχουν εφαρμογή σε προϊόντα, μεθόδους παραγωγής ή υπηρεσίες.

2. Κάθε ολοκληρωμένο έργο παρουσιάζεται κατ'αρχήν, ως σύνολο επιμέρους συνιστωσών διαφορετικού μεγέθους και δομής ανάλογα με τις προς εκτέλεση εργασίες, η καθεμία από τις οποίες καλύπτει συγκεκριμένες πτυχές της έρευνας ή της εκπαίδευσης που είναι απαραίτητη για την επίτευξη των κοινών συνολικών στόχων, εντάσσεται σε ένα συνεκτικό πλαίσιο και υλοποιείται σε στενό συντονισμό με τις υπόλοιπες συνιστώσες.

Οι δραστηριότητες που διεξάγονται στο πλαίσιο ενός ολοκληρωμένου έργου περιλαμβάνουν δραστηριότητες έρευνας ή εκπαίδευσης, καθώς και δραστηριότητες επίδειξης, δραστηριότητες διαχείρισης και αξιοποίησης των γνώσεων με σκοπό την προώθηση της καινοτομίας, και οιεσδήποτε άλλες δραστηριότητες άμεσα συνδεόμενες με τους στόχους της απόφασης 200./../EYΡΑΤΟΜ του Συμβουλίου [με την οποία θεσπίζεται το ειδικό πρόγραμμα "Πυρηνική ενέργεια"], όπως αυτές περιγράφονται στο παράρτημα ΙΙΙ της ίδιας απόφασης. Όλες αυτές οι δραστηριότητες εγγράφονται σε ένα σχέδιο εκτέλεσης, το οποίο ενημερώνεται ετησίως σε συμφωνία με την Επιτροπή. Η ενημέρωση αυτή δύναται να περιλαμβάνει τον αναπροσανατολισμό ορισμένων δραστηριοτήτων ή τη δρομολόγηση νέων.

Άρθρο 6

Ειδικά στοχοθετημένα έργα έρευνας ή κατάρτισης

1. Τα ειδικά στοχοθετημένα έργα έρευνας δύναται να λάβουν οιαδήποτε από τις ακόλουθες μορφές ή να τις συνδυάσουν:

α) έργο έρευνας και τεχνολογικής ανάπτυξης, το οποίο αποβλέπει στην απόκτηση νέων γνώσεων με σκοπό, είτε τη σημαντική βελτίωση ή την ανάπτυξη νέων προϊόντων, μεθόδων παραγωγής ή υπηρεσιών, είτε την κάλυψη άλλων αναγκών του κοινωνικού συνόλου και των κοινοτικών πολιτικών.

β) έργο επίδειξης, το οποίο επιδιώκει να αποδείξει τη βιωσιμότητα νέων τεχνολογιών οι οποίες προσφέρουν μεν δυνητικό οικονομικό πλεονέκτημα αλλά δεν είναι δυνατό, με τη σημερινή τους μορφή, να αποτελέσουν αντικείμενο εμπορικής εκμετάλλευσης.

2. Τα ειδικά στοχοθετημένα έργα κατάρτισης έχουν στόχο να διευκολύνουν την έγκαιρη διάδοση των νέων γνώσεων σε ευρωπαϊκή κλίμακα και να ενοποιήσουν καλύτερα τις εθνικές δραστηριότητες.

Άρθρο 7

Ολοκληρωμένες πρωτοβουλίες για τις υποδομές

Οι ολοκληρωμένες πρωτοβουλίες για τις υποδομές συνδυάζουν διάφορες δραστηριότητες απαραίτητες για την ενίσχυση και ανάπτυξη υποδομών έρευνας οι οποίες θα παρέχουν υπηρεσίες σε ευρωπαϊκή κλίμακα. Για τον σκοπό αυτό, συνδυάζουν δραστηριότητες δικτύωσης με δραστηριότητες υποστήριξης ή ερευνητικές δραστηριότητες απαραίτητες για τη βελτίωση των επιδόσεων των υποδομών. Οι ολοκληρωμένες πρωτοβουλίες για τις υποδομές περιλαμβάνουν ένα σκέλος διάδοσης των γνώσεων σε δυνητικούς χρήστες, μεταξύ άλλων στη βιομηχανία και ιδίως στις ΜΜΕ.

Άρθρο 8

Δράσεις για τους ανθρώπινους πόρους και την κινητικότητα

Οι δράσεις για τους ανθρώπινους πόρους και την κινητικότητα διεξάγονται για σκοπούς κατάρτισης, ανάπτυξης δεξιοτήτων ή μεταφοράς γνώσεων. Οι δράσεις αυτές συνίστανται στην υποστήριξη δραστηριοτήτων διεξαγόμενων από φυσικά πρόσωπα, από φορείς υποδοχής, συμπεριλαμβανομένων των δικτύων κατάρτισης, καθώς και από ομάδες αριστείας.

Άρθρο 9

Δράσεις συντονισμού

Στόχος των δράσεων συντονισμού είναι να ενισχύσουν και να υποστηρίξουν τον συντονισμό των πρωτοβουλιών που αναλαμβάνουν διάφοροι συντελεστές της έρευνας, της εκπαίδευσης και της καινοτομίας. Οι δράσεις αυτές συνίστανται σε μια σειρά δραστηριοτήτων όπως η διοργάνωση συνεδρίων, συναντήσεων, επιμορφωτικών μαθημάτων, η διενέργεια μελετών, οι ανταλλαγές προσωπικού, οι ανταλλαγές και η διάδοση ορθών πρακτικών, η ανάπτυξη συστημάτων πληροφόρησης και η συγκρότηση ομάδων εμπειρογνωμόνων και είναι δυνατό να συμπεριλαμβάνουν, όταν χρειάζεται, παροχή υποστήριξης για τον καθορισμό, την ανάληψη και διαχείριση συνδυασμένων ή κοινών πρωτοβουλιών.

Άρθρο 10

Δράσεις ειδικής στήριξης

Οι δράσεις ειδικής στήριξης αποβλέπουν στην επίτευξη των καθορισθέντων στόχων του προγράμματος πλαισίου 2002-2006 ή δύναται να συμβάλλουν στην προπαρασκευή των μελλοντικών δραστηριοτήτων της κοινοτικής πολιτικής στους τομείς της έρευνας και της κατάρτισης ή να περιλαμβάνουν δραστηριότητες παρακολούθησης και αξιολόγησης. Συγκεκριμένα, οι δράσεις αυτές περιλαμβάνουν και συνδυάζουν, κατά περίπτωση, συνέδρια, σεμινάρια, μελέτες και αναλύσεις, επιστημονικά βραβεία και διαγωνισμούς υψηλού επιπέδου, ομάδες εργασίας και ομάδες εμπειρογνωμόνων, επιχειρησιακή υποστήριξη και δραστηριότητες διάδοσης, πληροφόρησης και επικοινωνίας.

ΚΕΦΑΛΑΙΟ III

ΚΑΝΟΝΕΣ ΣΥΜΜΕΤΟΧΗΣ ΚΑΙ ΧΡΗΜΑΤΟΔΟΤΗΣΗΣ

Άρθρο 11

Πεδίο εφαρμογής

Οι κανόνες που καθορίζονται στο παρόν κεφάλαιο εφαρμόζονται στη συμμετοχή νομικών οντοτήτων σε έμμεσες δράσεις. Εφαρμόζονται υπό την επιφύλαξη των ειδικών κανόνων που καθορίζονται στο κεφάλαιο IV για τις δραστηριότητες ΕΤΑΕ του θεματικού πεδίου προτεραιότητας "Έρευνα σχετικά με την ενέργεια σύντηξης" του ειδικού προγράμματος "Πυρηνική ενέργεια".

Άρθρο 12

Γενικές αρχές

1. Οιαδήποτε νομική οντότητα συμμετέχει σε έμμεση δράση δύναται να λάβει χρηματοδοτική συνεισφορά εκ μέρους της Κοινότητας, υπό την επιφύλαξη των διατάξεων των άρθρων 14 και 15.

2. Οιαδήποτε νομική οντότητα εγκατεστημένη σε συνδεδεμένο κράτος δύναται να συμμετέχει στις έμμεσες δράσεις υπό τους ίδιους όρους και έχοντας ίδια δικαιώματα και υποχρεώσεις με εκείνα που ισχύουν για τις νομικές οντότητες που είναι εγκατεστημένες σε κράτος μέλος, υπό την επιφύλαξη των διατάξεων του άρθρου 13.

3. Το ΚΚΕρ δύναται να συμμετέχει στις έμμεσες δράσεις υπό τους ίδιους όρους και έχοντας ίδια δικαιώματα και υποχρεώσεις με εκείνα που ισχύουν για τις νομικές οντότητες που είναι εγκατεστημένες σε κράτος μέλος.

4. Οιοσδήποτε διεθνής οργανισμός ευρωπαϊκού ενδιαφέροντος δύναται να συμμετέχει στις έμμεσες δράσεις υπό τους ίδιους όρους με εκείνους που ισχύουν για τις νομικές οντότητες που είναι εγκατεστημένες σε κράτος μέλος, και ασκώντας τα ίδια δικαιώματα και εκπληρώνοντας τις ίδιες υποχρεώσεις με αυτές τις νομικές οντότητες σύμφωνα με το καταστατικό του.

5. Ανάλογα με τη φύση των χρησιμοποιούμενων μέσων ή των στόχων της δραστηριότητας ΕΤΑΕ, το πρόγραμμα εργασίας του ειδικού προγράμματος δύναται να περιορίζει, κατά περίπτωση, τη συμμετοχή σε μια έμμεση δράση, σε συνάρτηση με τον τύπο των νομικών οντοτήτων και τη φύση των δραστηριοτήτων τους.

Άρθρο 13

Ελάχιστος αριθμός και τόπος εγκατάστασης των συμμετεχόντων

1. Το πρόγραμμα εργασίας καθορίζει τον ελάχιστο απαιτούμενο αριθμό συμμετεχόντων για κάθε έμμεση δράση καθώς και τον τόπο εγκατάστασής τους, ανάλογα με τη φύση του μέσου και τους στόχους της δραστηριότητας ΕΤΑΕ.

2. Για τα δίκτυα αριστείας και τα ολοκληρωμένα έργα, ο ελάχιστος απαιτούμενος αριθμός συμμετεχόντων πρέπει να είναι τουλάχιστον τρεις ανεξάρτητες μεταξύ τους νομικές οντότητες εγκατεστημένες σε τρία διαφορετικά κράτη μέλη ή συνδεδεμένα κράτη εκ των οποίων τουλάχιστον δύο πρέπει να είναι κράτη μέλη ή συνδεδεμένα υποψήφια κράτη.

3. Οι δράσεις ειδικής στήριξης και οι δράσεις για τους ανθρώπινους πόρους και την κινητικότητα, με εξαίρεση τα δίκτυα κατάρτισης ερευνητών, δύναται να υλοποιούνται από μία μόνο νομική οντότητα.

Εφόσον στο πρόγραμμα εργασίας καθορίζεται ελάχιστος απαιτούμενος αριθμός δύο ή περισσότερων νομικών οντοτήτων εγκατεστημένων σε αντίστοιχο αριθμό κρατών μελών ή συνδεδεμένων κρατών, ο συγκεκριμένος αριθμός καθορίζεται σύμφωνα με τα οριζόμενα στην παράγραφο 4.

4. Για μέσα άλλα πλην εκείνων που προβλέπονται στις παραγράφους 2 και 3, ο ελάχιστος απαιτούμενος αριθμός συμμετεχόντων πρέπει να είναι τουλάχιστον δύο ανεξάρτητες μεταξύ τους νομικές οντότητες εγκατεστημένες σε δύο διαφορετικά κράτη μέλη ή συνδεδεμένα κράτη εκ των οποίων τουλάχιστον ένα πρέπει να είναι κράτος μέλος ή συνδεδεμένο υποψήφιο κράτος.

5. Ένας ΕΟΟΣ, ή οιαδήποτε νομική οντότητα εγκατεστημένη σε κράτος μέλος ή σε συνδεδεμένο κράτος συγκεντρώνει στους κόλπους της ανεξάρτητες μεταξύ τους νομικές οντότητες που πληρούν τις προϋποθέσεις της παρούσας απόφασης, δύναται να είναι μοναδικός συμμετέχων σε έμμεση δράση, υπό τον όρο ότι η σύνθεσή του ανταποκρίνεται στις προϋποθέσεις που καθορίζονται σύμφωνα με τις διατάξεις των παραγράφων 1 έως 4.

Άρθρο 14

Συμμετοχή νομικών οντοτήτων από τρίτες χώρες

1. Υπό την επιφύλαξη άλλων περιορισμών που ενδεχομένως καθορίζονται στο πρόγραμμα εργασίας του ειδικού προγράμματος, οιαδήποτε νομική οντότητα εγκατεστημένη σε τρίτη χώρα δύναται να συμμετέχει σε δραστηριότητες ΕΤΑΕ, πέραν του ελάχιστου αριθμού συμμετεχόντων που καθορίζεται βάσει των διατάξεων του άρθρου 13, εάν αυτή η συμμετοχή προβλέπεται για την υπόψη δραστηριότητα ΕΤΑΕ ή είναι απαραίτητη για την υλοποίηση της έμμεσης δράσης.

2. Οιαδήποτε νομική οντότητα εγκατεστημένη σε τρίτη χώρα δύναται να λάβει χρηματοδοτική συνεισφορά εκ μέρους της Κοινότητας, εάν για την υπόψη δραστηριότητα ΕΤΑΕ προβλέπεται η δυνατότητα τέτοιας συνεισφοράς ή εάν η χρηματοδοτική αυτή συνεισφορά είναι απαραίτητη για την υλοποίηση της έμμεσης δράσης.

Άρθρο 15

Συμμετοχή διεθνών οργανισμών

Οιοσδήποτε διεθνής οργανισμός άλλος πλην των διεθνών οργανισμών ευρωπαϊκού ενδιαφέροντος που προβλέπονται στο άρθρο 12 παράγραφος 4 δύναται να συμμετέχει σε δραστηριότητες ΕΤΑΕ, υπό τον όρο ότι τηρούνται οι προϋποθέσεις που καθορίζονται στο άρθρο 14.

Άρθρο 16

Προϋποθέσεις σχετικά με τις τεχνικές δυνατότητες και τους πόρους

1. Οι συμμετέχοντες πρέπει να διαθέτουν τις γνώσεις και τις τεχνικές δυνατότητες που είναι απαραίτητες για την υλοποίηση της έμμεσης δράσης.

2. Κατά τον χρόνο υποβολής της πρότασης, οι συμμετέχοντες διαθέτουν, τουλάχιστον δυνητικά, τους πόρους που είναι απαραίτητοι για την υλοποίηση της έμμεσης δράσης και προσδιορίζουν την προέλευση αυτών των πόρων.

Κατά την εξέλιξη των εργασιών, οι συμμετέχοντες διαθέτουν, σε κατάλληλη μορφή και σε εύθετο χρόνο, τους πόρους που είναι απαραίτητοι για την υλοποίηση της έμμεσης δράσης.

Ως πόροι απαραίτητοι για την υλοποίηση της έμμεσης δράσης νοούνται οι ανθρώπινοι πόροι, η υποδομή, οι χρηματοοικονομικοί πόροι, και, ενδεχομένως, τα άυλα αγαθά καθώς και άλλοι πόροι που έχουν τεθεί στη διάθεσή τους από τρίτους στο πλαίσιο προγενέστερης δέσμευσης.

Άρθρο 17

Υποβολή προτάσεων έμμεσων δράσεων

1. Οι προτάσεις έμμεσων δράσεων υποβάλλονται στα πλαίσια προσκλήσεων υποβολής προτάσεων οι οποίες δημοσιεύονται στην Επίσημη Εφημερίδα των Ευρωπαϊκών Κοινοτήτων και, στο μέτρο του δυνατού, κοινολογούνται ευρέως με άλλα μέσα.

2. Η παράγραφος 1 δεν εφαρμόζεται:

α) στις δράσεις ειδικής στήριξης των δραστηριοτήτων νομικών οντοτήτων που προσδιορίζονται στο πρόγραμμα εργασίας.

β) στις δράσεις ειδικής στήριξης που συνίστανται σε αγορά ή παροχή υπηρεσίας σύμφωνα με τις διατάξεις που εφαρμόζονται για τις δημόσιες συμβάσεις.

γ) στις δράσεις ειδικής στήριξης οι οποίες, λόγω της συνάφειας και της χρησιμότητάς τους σε σχέση με τους στόχους και το επιστημονικό και τεχνολογικό περιεχόμενο του ειδικού προγράμματος, δύναται να αποτελέσουν αντικείμενο αιτήσεων χρηματοδοτικής συνεισφοράς που υποβάλλονται στην Επιτροπή, εφόσον αυτό προβλέπεται στο πρόγραμμα εργασίας του ειδικού προγράμματος και εφόσον μια τέτοια αίτηση δεν εμπίπτει στο πεδίο εφαρμογής μιας ανοικτής πρόσκλησης υποβολής προτάσεων.

δ) στις δράσεις ειδικής στήριξης που προβλέπονται στο άρθρο 19.

3. Των προσκλήσεων υποβολής προτάσεων δύναται να προηγούνται προσκλήσεις εκδήλωσης ενδιαφέροντος, οι οποίες επιτρέπουν στην Επιτροπή να προσδιορίζει και να αξιολογεί με ακρίβεια τους στόχους και τις ανάγκες, υπό την επιφύλαξη των αποφάσεων που η ίδια ενδέχεται να λάβει στη συνέχεια.

Άρθρο 18

Αξιολόγηση και επιλογή των προτάσεων έμμεσων δράσεων

1. Οι προτάσεις έμμεσων δράσεων που προβλέπονται στο άρθρο 17, παράγραφος 1 και παράγραφος 2, στοιχείο γ) αξιολογούνται με βάση τα ακόλουθα κριτήρια:

α) συνάφεια προς τους στόχους του ειδικού προγράμματος.

β) επιστημονική και τεχνολογική αριστεία.

γ) κοινοτική προστιθέμενη αξία, συμπεριλαμβανομένης της κρίσιμης μάζας των κινητοποιούμενων πόρων, του αναμενόμενου αντικτύπου ή της συνεισφοράς στις κοινοτικές πολιτικές.

δ) ποιότητα του προγράμματος αξιοποίησης ή διάδοσης των γνώσεων, δυνατότητες προαγωγής της καινοτομίας, και ικανότητα διαχείρισης της διανοητικής ιδιοκτησίας.

ε) ικανότητα ολοκλήρωσης της έμμεσης δράσης, η οποία αξιολογείται από άποψη πόρων, προσόντων και οργάνωσης.

2. Κατά την εφαρμογή της παραγράφου 1 στοιχείο γ), λαμβάνονται επίσης υπόψη τα ακόλουθα κριτήρια:

α) όσον αφορά τα δίκτυα αριστείας, η έκταση και η ένταση των προσπαθειών ολοκλήρωσης που θα καταβληθούν και η ικανότητα του δικτύου να προαγάγει την αριστεία και πέραν των μελών της, καθώς και οι προοπτικές συνέχισης της ενοποίησης των ερευνητικών τους δυνατοτήτων και πόρων και μετά τη λήξη της χρηματοδοτικής συνεισφοράς της Κοινότητας.

β) όσον αφορά τα ολοκληρωμένα έργα, ο φιλόδοξος χαρακτήρας των στόχων και η έκταση των πόρων που θα κινητοποιηθούν, προκειμένου τα έργα αυτά να συμβάλουν ουσιαστικά στην ενίσχυση της ανταγωνιστικότητας ή στην επίλυση κοινωνικών προβλημάτων.

γ) όσον αφορά τις ολοκληρωμένες πρωτοβουλίες για τις υποδομές, οι προοπτικές συνέχισης της πρωτοβουλίας και μετά τη λήξη της χρηματοδοτικής συνεισφοράς της Κοινότητας.

3. Το πρόγραμμα εργασίας του ειδικού προγράμματος καθορίζει, ανάλογα με τη φύση των εφαρμοζόμενων μέσων ή των στόχων της δραστηριότητας ΕΤΑΕ, ποια από τα κριτήρια που προβλέπονται στην παράγραφο 1 εφαρμόζει η Επιτροπή. Το πρόγραμμα εργασίας προσδιορίζει λεπτομερώς ή συμπληρώνει τα κριτήρια αυτά, καθώς και εκείνα που προβλέπονται στην παράγραφο 2, προκειμένου ιδίως να λαμβάνεται υπόψη ο βαθμός στον οποίο οι προτάσεις έμμεσων δράσεων συμβάλλουν στη βελτίωση της πληροφόρησης και του διαλόγου με το κοινό και στην ενίσχυση του ρόλου των γυναικών στην έρευνα.

4. Οιαδήποτε πρόταση έμμεσης δράσης αντιβαίνει στις θεμελιώδεις αρχές δεοντολογίας, και ιδίως εκείνες που καθορίζονται στον Χάρτη Θεμελιωδών Δικαιωμάτων της Ευρωπαϊκής Ένωσης, ή δεν πληροί τις προϋποθέσεις που καθορίζονται στο πρόγραμμα εργασίας ή στην πρόσκληση υποβολής προτάσεων, δύναται να αποκλεισθεί ανά πάσα στιγμή από τη διαδικασία αξιολόγησης και επιλογής.

Οιοσδήποτε συμμετέχων έχει διαπράξει παρατυπία στο πλαίσιο της εκτέλεσης μιας έμμεσης δράσης, δύναται να αποκλεισθεί ανά πάσα στιγμή από τη διαδικασία αξιολόγησης και επιλογής.

5. Η Επιτροπή αξιολογεί και επιλέγει τις προτάσεις έμμεσων δράσεων σύμφωνα με διαφανείς, δίκαιες και αμερόληπτες διαδικασίες τις οποίες καθορίζει σε εγχειρίδιο αξιολόγησης την δημοσιότητα του οποίου εξασφαλίζει.

6. Η Επιτροπή αξιολογεί τις προτάσεις, επικουρούμενη από ανεξάρτητους εμπειρογνώμονες τους οποίους ορίζει σύμφωνα με τις διατάξεις του άρθρου 19. Στην περίπτωση ορισμένων δράσεων ειδικής στήριξης, και ιδίως εκείνων που προβλέπονται στο άρθρο 17 παράγραφος 2, η Επιτροπή προσφεύγει στη βοήθεια ανεξάρτητων εμπειρογνωμόνων μόνο εφόσον το κρίνει σκόπιμο.

Άρθρο 19

Διορισμός ανεξάρτητων εμπειρογνωμόνων

1. Η Επιτροπή ορίζει ανεξάρτητους εμπειρογνώμονες για τους σκοπούς των αξιολογήσεων που προβλέπονται στο πρόγραμμα πλαίσιο 2002-2006 και στο ειδικό πρόγραμμα, καθώς και για την εκτέλεση των αποστολών παροχής βοήθειας που αναφέρονται στο άρθρο 18, παράγραφος 6 και στο άρθρο 26, παράγραφος 1, δεύτερο εδάφιο.

Η Επιτροπή δύναται επίσης να συγκροτεί ομάδες ανεξάρτητων εμπειρογνωμόνων τις οποίες συμβουλεύεται ως προς την εφαρμογή της πολιτικής της στον τομέα της έρευνας.

2. Η Επιτροπή ορίζει τους ανεξάρτητους εμπειρογνώμονες σύμφωνα με μία από τις ακόλουθες διαδικασίες:

α) Για τις αξιολογήσεις που προβλέπονται στο άρθρο 5 του προγράμματος πλαισίου 2002-2006 και στο άρθρο 6, παράγραφος 2 του ειδικού προγράμματος, η Επιτροπή ορίζει ως ανεξάρτητους εμπειρογνώμονες εξέχουσες προσωπικότητες από τον χώρο της επιστήμης, της βιομηχανίας ή της πολιτικής οι οποίες διαθέτουν σημαντική πείρα σε θέματα έρευνας, ερευνητικής πολιτικής ή διαχείρισης ερευνητικών προγραμμάτων σε εθνικό ή διεθνές επίπεδο.

β) Για να την επικουρήσουν στην αξιολόγηση των προτάσεων δικτύων αριστείας και ολοκληρωμένων έργων και στην παρακολούθηση όσων επιλέγονται και τίθενται σε εφαρμογή, η Επιτροπή ορίζει ως ανεξάρτητους εμπειρογνώμονες προσωπικότητες από τον χώρο της επιστήμης ή της βιομηχανίας οι οποίες διαθέτουν γνώσεις ανωτάτου επιπέδου και διεθνές κύρος στο οικείο εξειδικευμένο πεδίο.

γ) Για τη συγκρότηση των ομάδων που προβλέπονται στην παράγραφο 1, δεύτερο εδάφιο, η Επιτροπή ορίζει ως ανεξάρτητους εμπειρογνώμονες επαγγελματίες οι οποίοι διαθέτουν αναγνωρισμένες γνώσεις, τεχνογνωσία και πείρα υψηλού επιπέδου στο πεδίο ή στα θέματα που αποτελούν αντικείμενο των εργασιών.

δ) Σε περιπτώσεις άλλες πλην εκείνων που προβλέπονται υπό στοιχεία α), β) και γ), και με σκοπό την ισόρροπη συνεκτίμηση των διαφόρων συντελεστών της έρευνας, η Επιτροπή ορίζει ανεξάρτητους εμπειρογνώμονες που διαθέτουν κατάλληλες γνώσεις και προσόντα σε σχέση με τα καθήκοντα που τους ανατίθενται. Για τον σκοπό αυτό, η Επιτροπή προκηρύσσει προσκλήσεις υποβολής υποψηφιοτήτων οι οποίες απευθύνονται σε άτομα ή σε ερευνητικά ιδρύματα προκειμένου να καταρτίσει πίνακες επιτυχόντων, ή δύναται, όταν το κρίνει σκόπιμο, να επιλέγει, εκτός πίνακα επιτυχόντων, οιοδήποτε πρόσωπο διαθέτει τα απαιτούμενα προσόντα.

3. Κατά τον διορισμό ανεξάρτητων εμπειρογνωμόνων, η Επιτροπή εξασφαλίζει ότι οι εμπειρογνώμονες δεν αντιμετωπίζουν σύγκρουση συμφερόντων λόγω του θέματος ως προς το οποίο καλούνται να εκφέρουν γνώμη. Για τον σκοπό αυτό, η Επιτροπή καλεί τους εμπειρογνώμονες να υπογράψουν δήλωση με την οποία βεβαιώνουν την μη ύπαρξη σύγκρουσης συμφερόντων κατά τον χρόνο διορισμού τους και δεσμεύονται να ενημερώσουν την Επιτροπή σχετικά με οιαδήποτε σύγκρουση συμφερόντων ανακύψει ενδεχομένως κατά τη διάρκεια της αποστολής τους.

Άρθρο 20

Συμβάσεις

1. Οι προτάσεις έμμεσων δράσεων που επιλέγονται αποτελούν αντικείμενο συμβάσεων βασιζόμενων στην οικεία πρότυπη σύμβαση που έχει καταρτίσει η Επιτροπή, σύμφωνα με τις διατάξεις του προγράμματος πλαισίου 2002-2006 και της παρούσας απόφασης, και λαμβανομένων υπόψη, στο βαθμό που χρειάζεται, των ιδιαιτεροτήτων των εκάστοτε χρησιμοποιούμενων μέσων.

2. Η σύμβαση καθορίζει τα δικαιώματα και τις υποχρεώσεις των συμμετεχόντων σύμφωνα με τις διατάξεις της παρούσας απόφασης, και ιδίως τους λεπτομερείς όρους τεχνικής, τεχνολογικής και χρηματοοικονομικής παρακολούθησης της έμμεσης δράσης, ενημέρωσης των στόχων της, τροποποίησης της κοινοπραξίας, καταβολής της χρηματοδοτικής συνεισφοράς της Κοινότητας, καθώς και, εφόσον χρειάζεται, τις προϋποθέσεις επιλεξιμότητας των απαραίτητων δαπανών.

Η σύμβαση καθορίζει τους κανόνες διάδοσης και αξιοποίησης των γνώσεων και των αποτελεσμάτων σύμφωνα με τον τίτλο ΙΙ, κεφάλαιο 2 της συνθήκης.

3. Προκειμένου να κατοχυρωθεί η προστασία των οικονομικών συμφερόντων της Κοινότητας, στις συμβάσεις προβλέπονται κατάλληλες κυρώσεις.

Άρθρο 21

Εκτέλεση των έμμεσων δράσεων

1. Σύμφωνα με τις διατάξεις της σύμβασης, και ανάλογα με την εσωτερική της οργάνωση, η κοινοπραξία εξασφαλίζει την τεχνική εκτέλεση της έμμεσης δράσης, την ευθύνη της οποίας φέρουν από κοινού και εις ολόκληρον οι συμμετέχοντες.

2. Η χρηματοδοτική συνεισφορά της Κοινότητας σε μια έμμεση δράση καταβάλλεται, σύμφωνα με τους όρους που προβλέπονται στη σύμβαση, στον συμμετέχοντα που έχει ορίσει η κοινοπραξία και έχει εγκρίνει η Επιτροπή.

Ο συγκεκριμένος συμμετέχων διαχειρίζεται τη χρηματοδοτική συνεισφορά της Κοινότητας κατ'εφαρμογή των αποφάσεων που λαμβάνει η κοινοπραξία ως προς την κατανομή της συνεισφοράς μεταξύ των συμμετεχόντων και μεταξύ των δραστηριοτήτων.

3. Υπό την επιφύλαξη των διαφοροποιούμενων ρυθμίσεων που προβλέπονται στη σύμβαση ανάλογα με τη φύση του μέσου και την έκταση της συνεισφοράς των συμμετεχόντων:

α) οι συμμετέχοντες είναι απεριόριστα, από κοινού και εις ολόκληρον υπεύθυνοι για τη χρήση της χρηματοδοτικής συνεισφοράς της Κοινότητας που έχει κατανεμηθεί σύμφωνα με την παράγραφο 2, δεύτερο εδάφιο, με εξαίρεση το μέρος της συνεισφοράς που αναλογεί στους συμμετέχοντες που προβλέπονται στο στοιχείο β).

β) ένας συμμετέχων ο οποίος δεν δύναται, για νομικούς λόγους, να θεωρηθεί ως από κοινού και εις ολόκληρον υπεύθυνος, είναι υπεύθυνος μόνο για το μέρος της χρηματοδοτικής συνεισφοράς της Κοινότητας που του αναλογεί σύμφωνα με την παράγραφο 2.

4. Η Επιτροπή επικαλείται την ευθύνη που προβλέπεται στην παράγραφο 3, στοιχείο α) μόνο σε περίπτωση που ούτε ο ασυνεπής συμμετέχων ούτε η κοινοπραξία, εξ ιδίας πρωτοβουλίας, δεν αποκαταστήσει, εντός εύλογης χρονικής προθεσμίας, τη ζημία που υπέστη η Κοινότητα.

5. Σε περίπτωση που διάφορες νομικές οντότητες συγκεντρώνονται σε μία κοινή νομική οντότητα η οποία ενεργεί ως μοναδικός συμμετέχων σύμφωνα με το άρθρο 13, παράγραφος 5, η συγκεκριμένη νομική οντότητα αναλαμβάνει τα καθήκοντα που προβλέπονται στις παραγράφους 1 και 2 του παρόντος άρθρου και είναι υπεύθυνη έναντι της Κοινότητας, παρά τους διακανονισμούς που έχουν συνομολογηθεί μεταξύ των νομικών οντοτήτων που την απαρτίζουν.

Άρθρο 22

Χρηματοδοτική συνεισφορά της Κοινότητας

Σύμφωνα με το παράρτημα της παρούσας απόφασης, και εντός των ορίων του κοινοτικού πλαισίου για τις κρατικές ενισχύσεις υπέρ της έρευνας και της ανάπτυξης [8], η χρηματοδοτική συνεισφορά της Κοινότητας δύναται να λάβει τρεις διαφορετικές μορφές, και συγκεκριμένα τις ακόλουθες:

[8] ΕΕ C 45 της 17.2.1996, σ. 5.

α) προκειμένου για δίκτυα αριστείας, λαμβάνει τη μορφή συνεισφοράς στην ολοκλήρωση, το ύψος της οποίας καθορίζεται ανάλογα με την αξία των ικανοτήτων και των πόρων που όλοι οι συμμετέχοντες πρόκειται να ενοποιήσουν. Συμπληρώνει τους πόρους που διαθέτουν οι συμμετέχοντες για την υλοποίηση του κοινού προγράμματος δραστηριοτήτων.

Η συνεισφορά καταβάλλεται λαμβανομένης υπόψη της εφαρμογής του κοινού προγράμματος δραστηριοτήτων και με βάση τις σχετικές με την εφαρμογή αυτή δαπάνες που είναι πρόσθετες εκείνων που βαρύνουν τους ίδιους τους συμμετέχοντες και έχουν επαληθευθεί από εξωτερικό λογιστικό ελεγκτή ή, στην περίπτωση δημόσιων νομικών οντοτήτων, από εξουσιοδοτημένο δημόσιο υπάλληλο.

β) στην περίπτωση ορισμένων δράσεων για τους ανθρώπινους πόρους και την κινητικότητα και δράσεων ειδικής στήριξης, με εξαίρεση τις έμμεσες δράσεις που προβλέπονται στο άρθρο 17, παράγραφος 2, στοιχείο β), δύναται να λάβει τη μορφή κατ'αποκοπήν ποσού.

γ) προκειμένου για ολοκληρωμένα έργα ή άλλα μέσα, με εξαίρεση εκείνα που προβλέπονται στα στοιχεία α) και β) και με εξαίρεση τις έμμεσες δράσεις που προβλέπονται στο άρθρο 17, παράγραφος 2, στοιχείο β), λαμβάνει τη μορφή συνεισφοράς στον προϋπολογισμό, το ύψος της οποίας υπολογίζεται ως ποσοστό επί του προϋπολογισμού που διαθέτουν οι συμμετέχοντες για την υλοποίηση της έμμεσης δράσης, το οποίο διαμορφώνεται ανάλογα με τον τύπο της δραστηριότητας.

Η σύμβαση προσδιορίζει τις δαπάνες που είναι απαραίτητες για την υλοποίηση της έμμεσης δράσης, οι οποίες δε πρέπει να επαληθεύονται από εξωτερικό λογιστικό ελεγκτή ή, στην περίπτωση δημόσιων νομικών οντοτήτων, από εξουσιοδοτημένο δημόσιο υπάλληλο.

Η σύμβαση δύναται να ορίζει μέσες τιμές ανά κατηγορία δαπανών ή προκαθορισμένα κατ'αποκοπή ποσά καθώς και, σε συμφωνία με τους συμμετέχοντες, μία τιμή ανά δραστηριότητα η οποία δεν θα αποκλίνει σημαντικά από τις πραγματικές δαπάνες.

Άρθρο 23

Τροποποίηση της κοινοπραξίας

1. Εντός των ορίων της χρηματοδοτικής συνεισφοράς της Κοινότητας, και ανεξαρτήτως του μέσου, η κοινοπραξία δύναται, εξ ιδίας πρωτοβουλίας ή κατ'εκτέλεση της σύμβασης, και σε συμφωνία με την Επιτροπή, να τροποποιήσει τη σύνθεσή της και ιδίως να επεκταθεί σε οιαδήποτε νομική οντότητα συμβάλλει στην υλοποίηση της έμμεσης δράσης.

Με εξαίρεση τις τροποποιήσεις που προβλέπονται στην παράγραφο 2, η κοινοπραξία προσδιορίζει νέες νομικές οντότητες σύμφωνα με τους κανόνες που η ίδια κρίνει κατάλληλους ή σύμφωνα με τους όρους της σύμβασης.

2. Στο κοινό πρόγραμμα δραστηριοτήτων ενός δικτύου αριστείας ή στο σχέδιο εκτέλεσης ενός ολοκληρωμένου έργου προσδιορίζονται οι τροποποιήσεις της σύνθεσης της κοινοπραξίας για τις οποίες απαιτείται προηγουμένως προκήρυξη σχετικού διαγωνισμού.

Η κοινοπραξία προκηρύσσει τον διαγωνισμό και εξασφαλίζει την ευρεία κοινολόγησή του χρησιμοποιώντας ειδικά μέσα πληροφόρησης, και ιδίως τις θέσεις Internet που αφορούν το πρόγραμμα πλαίσιο 2002-2006, τον εξειδικευμένο τύπο ή φυλλάδια.

Η κοινοπραξία αξιολογεί τις προσφορές:

α) με βάση τα κριτήρια που εφαρμόστηκαν για την αξιολόγηση και την επιλογή της έμμεσης δράσης και τα οποία έχουν καθοριστεί σύμφωνα με τις διατάξεις του άρθρου 18, παράγραφοι 3 και 4.

β) με τη βοήθεια εμπειρογνωμόνων μη εξαρτώμενων από την ίδια, τους οποίους ορίζει σύμφωνα με τα κριτήρια που προβλέπονται στο άρθρο 19, παράγραφος 2, στοιχείο β).

Σύμφωνα με την παράγραφο 1, σε περίπτωση που, έπειτα από μια τέτοια αξιολόγηση, η κοινοπραξία προτείνει την προσχώρηση νέων συμμετεχόντων, η Επιτροπή δύναται να προβάλλει αντιρρήσεις.

Άρθρο 24

Συμπληρωματική χρηματοδοτική συνεισφορά

Η Επιτροπή δύναται να αυξήσει τη χρηματοδοτική συνεισφορά της Κοινότητας σε μια υπό εκτέλεση έμμεση δράση προκειμένου να επεκτείνει το πεδίο της συγκεκριμένης έμμεσης δράσης σε νέες δραστηριότητες για τις οποίες χρειάζεται ενδεχομένως προσχώρηση νέων συμμετεχόντων.

Για τον σκοπό αυτό, η Επιτροπή προκηρύσσει προσκλήσεις υποβολής προτάσεων, οι οποίες περιορίζονται ενδεχομένως στις υπό εκτέλεση έμμεσες δράσεις, και διενεργεί αξιολόγηση σύμφωνα με τις διατάξεις του άρθρου 18.

Άρθρο 25

Δραστηριότητες της κοινοπραξίας υπέρ τρίτων

Σε περίπτωση που η σύμβαση προβλέπει ότι το σύνολο ή μέρος των δραστηριοτήτων της κοινοπραξίας διεξάγεται υπέρ τρίτων, η κοινοπραξία εξασφαλίζει κατάλληλη σχετική δημοσιότητα, σύμφωνα με όσα ορίζονται ενδεχομένως στη σύμβαση.

Η κοινοπραξία αξιολογεί και επιλέγει τις αιτήσεις που της υποβάλλονται, σύμφωνα με τις αρχές της διαφάνειας, της ισότιμης μεταχείρισης και της αμεροληψίας και σύμφωνα με τους όρους που προβλέπονται στη σύμβαση.

Άρθρο 26

Τεχνική, τεχνολογική και χρηματοοικονομική παρακολούθηση και έλεγχοι

1. Η Επιτροπή αξιολογεί, κατά διαστήματα, τις έμμεσες δράσεις στις οποίες συνεισφέρει η Κοινότητα, με βάση τις εκθέσεις δραστηριότητας που της υποβάλλουν οι συμμετέχοντες σύμφωνα με τους όρους της σύμβασης, και οι οποίες καλύπτουν, μεταξύ άλλων, την υλοποίηση του προγράμματος αξιοποίησης ή διάδοσης των γνώσεων.

Για την παρακολούθηση των δικτύων αριστείας, των ολοκληρωμένων έργων και, εφόσον χρειάζεται, άλλων έμμεσων δράσεων, η Επιτροπή επικουρείται από ανεξάρτητους εμπειρογνώμονες τους οποίους ορίζει σύμφωνα με τις διατάξεις του άρθρου 19, παράγραφος 2.

2. Σύμφωνα με τη σύμβαση, η Επιτροπή λαμβάνει όλα τα αναγκαία μέτρα ώστε να εξασφαλίσει την επίτευξη των στόχων της έμμεσης δράσης κατά τρόπο ώστε να κατοχυρώνονται τα οικονομικά συμφέροντα της Κοινότητας, προς διασφάλιση των οποίων η Επιτροπή δύναται, εφόσον χρειάζεται, να αναπροσαρμόσει τη χρηματοδοτική συνεισφορά της Κοινότητας ή να αναστείλει την έμμεση δράση σε περίπτωση παραβίασης των διατάξεων της παρούσας απόφασης ή των όρων της σύμβασης.

3. Η Επιτροπή, ή οιοσδήποτε εξουσιοδοτημένος εκπρόσωπός της, έχει δικαίωμα να διενεργεί τεχνικούς, τεχνολογικούς και χρηματοοικονομικούς ελέγχους στους συμμετέχοντες, προκειμένου να επαληθεύσει ότι η έμμεση δράση υλοποιείται ή έχει υλοποιηθεί σύμφωνα με τους όρους που έχουν δηλώσει οι συμμετέχοντες και σύμφωνα με τους όρους της σύμβασης.

4. Κατ'εφαρμογή του άρθρου 160Γ της συνθήκης, το Ελεγκτικό Συνέδριο δύναται να ελέγχει, βάσει ιδίων κανόνων, τη χρήση της χρηματοδοτικής συνεισφοράς της Κοινότητας.

Άρθρο 27

Προστασία των οικονομικών συμφερόντων της Κοινότητας

Κατά την εκτέλεση των έμμεσων δράσεων, η Επιτροπή εξασφαλίζει την προστασία των οικονομικών συμφερόντων της Κοινότητας, διενεργώντας αποτελεσματικούς ελέγχους, λαμβάνοντας ανασταλτικά μέτρα και, σε περίπτωση που διαπιστωθούν παρατυπίες, επιβάλλοντας αποτελεσματικές και αναλογικές κυρώσεις αποτρεπτικού χαρακτήρα, σύμφωνα με τους κανονισμούς (ΕΚ, Ευρατόμ) αριθ. 2988/95 [9], 2185/96 [10] και 1074/99 [11] του Συμβουλίου.

[9] ΕΕ L 312 της 23.12.1995, σ. 1

[10] ΕΕ L 292 της 15.11.1996, σ. 1

[11] ΕΕ L 210 της 10.08.1999, σ. 24

ΚΕΦΑΛΑΙΟ IV

ΕΙΔΙΚΟΙ ΚΑΝΟΝΕΣ ΣΥΜΜΕΤΟΧΗΣ ΣΕ ΔΡΑΣΤΗΡΙΟΤΗΤΕΣ ΕΤΑΕ ΤΟΥ ΘΕΜΑΤΙΚΟΥ ΠΕΔΙΟΥ ΠΡΟΤΕΡΑΙΟΤΗΤΑΣ "ΕΡΕΥΝΑ ΣΧΕΤΙΚΑ ΜΕ ΤΗΝ ΕΝΕΡΓΕΙΑ ΣΥΝΤΗΞΗΣ"

Άρθρο 28

Πεδίο εφαρμογής

Οι κανόνες που καθορίζονται στο παρόν κεφάλαιο εφαρμόζονται στις δραστηριότητες ΕΤΑΕ του θεματικού πεδίου προτεραιότητας "Έρευνα σχετικά με την ενέργεια σύντηξης". Σε περίπτωση ασυμφωνίας μεταξύ των κανόνων του παρόντος κεφαλαίου και εκείνων που καθορίζονται στα κεφάλαια ΙΙ και ΙΙΙ, εφαρμόζονται οι κανόνες του παρόντος κεφαλαίου.

Άρθρο 29

Διαδικασίες

Οι δραστηριότητες ΕΤΑΕ του θεματικού πεδίου προτεραιότητας "Έρευνα σχετικά με την ενέργεια σύντηξης" δύναται να διεξάγονται βάσει των διαδικασιών που καθορίζονται στα ακόλουθα πλαίσια:

α) συμβάσεις σύνδεσης με κράτη μέλη, συνδεδεμένα κράτη, ή νομικές οντότητες εγκατεστημένες στα κράτη αυτά.

β) Ευρωπαϊκή Συμφωνία Ανάπτυξης της Σύντηξης (EFDA).

γ) οιαδήποτε άλλη πολυμερή συμφωνία έχει συναφθεί μεταξύ της Κοινότητας και συνδεδεμένων νομικών οντοτήτων.

δ) νομικές οντότητες που δύναται να συσταθούν κατόπιν γνωμοδότησης της συμβουλευτικής επιτροπής για το πρόγραμμα σύντηξης που προβλέπεται στο άρθρο 5, παράγραφος 2 του ειδικού προγράμματος "Πυρηνική ενέργεια".

ε) άλλες συμβάσεις περιορισμένης διάρκειας με μη συνδεδεμένες νομικές οντότητες εγκατεστημένες σε κράτη μέλη ή συνδεδεμένα κράτη.

στ) διεθνείς συμφωνίες που αφορούν συνεργασία με τρίτες χώρες, ή οιαδήποτε νομική οντότητα ενδέχεται να συσταθεί βάσει τέτοιας συμφωνίας.

Άρθρο 30

Χρηματοδοτική συνεισφορά της Κοινότητας

1. Οι συμβάσεις σύνδεσης που προβλέπονται στο άρθρο 29, στοιχείο α) και οι συμβάσεις περιορισμένης διάρκειας που προβλέπονται στο άρθρο 29, στοιχείο ε) καθορίζουν τους κανόνες χρηματοδοτικής συνεισφοράς της Κοινότητας στις δραστηριότητες που οι συμβάσεις αυτές καλύπτουν.

Το ετήσιο βασικό ποσοστό χρηματοδοτικής συνεισφοράς της Κοινότητας δεν υπερβαίνει το 20% των τρεχουσών δαπανών το 2003, και μειώνεται κάθε έτος ούτως ώστε η μέση τιμή του για όλη τη διάρκεια του προγράμματος πλαισίου 2002-2006 να μην υπερβαίνει το 15%.

2. Κατόπιν γνωμοδότησης της συμβουλευτικής επιτροπής για το πρόγραμμα σύντηξης που προβλέπεται στο άρθρο 5, παράγραφος 2 του ειδικού προγράμματος "Πυρηνική ενέργεια", η Επιτροπή δύναται να χρηματοδοτεί:

α) τις κεφαλαιουχικές δαπάνες επακριβώς καθορισμένων έργων στα οποία η εν λόγω επιτροπή έχει αποδώσει προτεραιότητα, κατά ενιαίο ποσοστό 35%.

β) ειδικά καθορισμένες πολυμερείς δραστηριότητες που διεξάγονται βάσει της Ευρωπαϊκής Συμφωνίας Ανάπτυξης της Σύντηξης ή από οιαδήποτε νομική οντότητα έχει συσταθεί για τον σκοπό αυτό, συμπεριλαμβανομένων των δημόσιων συμβάσεων.

3. Στην περίπτωση έργων και δραστηριοτήτων που λαμβάνουν χρηματοδοτική συνεισφορά πέραν του ετήσιου βασικού ποσοστού που προβλέπεται στο δεύτερο εδάφιο της παραγράφου 1, όλες οι νομικές οντότητες που προβλέπονται στο άρθρο 29, στοιχεία α) έως ε) έχουν δικαίωμα συμμετοχής στα πειράματα που διεξάγονται με χρήση του σχετικού εξοπλισμού.

4. Η χρηματοδοτική συνεισφορά της Κοινότητας σε δραστηριότητες που διεξάγονται στο πλαίσιο συμφωνίας διεθνούς συνεργασίας προβλεπόμενης στο άρθρο 29, στοιχείο ε) καθορίζεται στη συμφωνία ή από οιαδήποτε νομική οντότητα έχει συσταθεί βάσει αυτής.

H Κοινότητα, από κοινού με τις συνδεδεμένες με το πρόγραμμα νομικές οντότητες, δύναται να ιδρύσει οιαδήποτε ενδεδειγμένη νομική οντότητα με σκοπό τη διαχείριση της συμμετοχής και χρηματοδοτικής συνεισφοράς της Κοινότητας σε αυτή τη συμφωνία.

Βρυξέλλες, [...]

Για το Συμβούλιο

Ο Πρόεδρος

ΠΑΡΑΡΤΗΜΑ

Δραστηριότητες ΕΤΑE και χρηματοδοτική συνεισφορά της Κοινότητας ανά τύπο μέσων

>ΘΕΣΗ ΠIΝΑΚΑ>

(1) Η χρηματοδοτική συνεισφορά της Κοινότητας αναφέρεται σε προϋπολογισμό ο οποίος απαρτίζεται από δαπάνες πρόσθετες εκείνων που βαρύνουν εξάλλου τους συμμετέχοντες, εκτός εάν πρόκειται για προτάσεις προβλεπόμενες στο άρθρο 17, παράγραφος 2, στοιχείο β) όπου καλύπτει μια τιμή αγοράς, ή όταν λαμβάνει τη μορφή κατ'αποκοπή ποσού προκαθορισμένου από την Επιτροπή.

Οι δαπάνες αυτές δύναται να χρηματοδοτούνται μέχρι ποσοστού 100% από την Κοινότητα. Κατά συνέπεια, στη συγκεκριμένη περίπτωση των δράσεων συντονισμού, η χρηματοδοτική συνεισφορά της Κοινότητας καλύπτει μέχρι ποσοστού 100% τον προϋπολογισμό που είναι απαραίτητος για τον συντονισμό των δραστηριοτήτων των οποίων τη χρηματοδότηση εξασφαλίζουν οι ίδιοι οι συμμετέχοντες.

(2) Σε δεόντως αιτιολογημένες περιπτώσεις.

(3) Το ποσοστό αυτό ποικίλει ανάλογα με τα πεδία και καθορίζεται στο πρόγραμμα εργασίας. Η χρηματοδοτική συνεισφορά της Κοινότητας καλύπτει προσθετικά τις δαπάνες του κοινού προγράμματος δραστηριοτήτων.

(4) Το υπόδειγμα σύμβασης διευκρινίζει τις προϋποθέσεις υπό τις οποίες ορισμένες νομικές οντότητες, και ιδίως οι δημόσιες νομικές οντότητες, θα χρηματοδοτούνται μέχρι ποσοστού 100% του οριακού τους κόστους.

(5) Τα ποσοστά παρέμβασης δύναται να διαμορφώνονται σύμφωνα με τους κανόνες που διέπουν τον κοινοτικό πλαίσιο για τις κρατικές ενισχύσεις υπέρ της έρευνας και της ανάπτυξης, ανάλογα με το εάν πρόκειται για δραστηριότητες έρευνας ή επίδειξης, ή σε συνάρτηση με τις υπόλοιπες διεξαγόμενες δραστηριότητες όπως η κατάρτιση ερευνητών ή η διαχείριση της κοινοπραξίας.

(6) Οι δραστηριότητες μιας ολοκληρωμένης πρωτοβουλίας για τις υποδομές πρέπει υποχρεωτικά να περιλαμβάνουν μία δραστηριότητα δικτύωσης (δράση συντονισμού: μέχρι ποσοστού 100% του προϋπολογισμού) και τουλάχιστον μία από τις ακόλουθες δραστηριότητες: ερευνητικές δραστηριότητες (μέχρι ποσοστού 50% του προϋπολογισμού) ή δραστηριότητες παροχής ειδικών υπηρεσιών (π.χ. διακρατική πρόσβαση σε ερευνητικές υποδομές: μέχρι ποσοστού 100% του προϋπολογισμού).